Mannskapet som skulle overta «Tor» ledet av kaptein Røren satte opp en militær marineavdeling for å sikre fartøyet. Avdelingen deltok videre i kampene i Østfold til de marsjerte over grensen til Sverige den 13. april 1940. Etter slaget om Norge var over, hevet tyskerne skipet og tok henne inn i tysk tjeneste som «Tiger». Etter krigen kom hun tilbake i norsk tjeneste og fikk i 1946 navnet KNM «Tor». Hun ble bygget om til fregatt i 1948 og tjenestegjorde i Sjøforsvaret frem til hun og søsterskipene ble solgt til hugging i 1959.